حصلت “كود” على معطيات خاصة حول الأسباب التي دفعت بالنائبة البرلمانية وفاء البقالي بالهجوم على القيادي البارز في صفوف حزب التجمع الوطني للأحرار، مصطفى بيتاس، بعدما بغات تبين أنها كتدافع على وزير الاقتصاد والمالية وإصلاح الإدارة محمد بنشعبون. هادي أيام قليلة كان مصطفى بيتاس انتقد وزير المالية بنشعبون بسبب شي أمور عندها علاقة بقانون المالية التعديلي. كولشي هنا مزيان. داك البرلمانية البقالي نقزات من بلاصتها كفي العادة ودارت تدوينات كتهاجم فيها بيتاس باش تتلصق على الوزير بنشعبون لكن علاش دارت هادشي؟ علاش هاجمات بايتاس باش تتملق لوزير المالية؟. وحسب مصدر “كود”، فإن هاد البرلمانية اللّي كانت تطردات من أحزاب كثيرة من بينها البام، ناضت تدافع على الوزير بنشعبون حقاش يعتبر رئيسها المباشر فالخدمة. مصدر “كود” كشف أن هاد البرلمانية كتخدم فمديرية الضرائب بفاس وهادي مدة وهي لاصقة مسؤولين كبار فمديرية الضرائب والمالية على شي تخربيق ديالها. المهم من هادشي كولو. يقول مصدر “كود” هاد البرلمانية عندها مصالح خاصة وهادشي علاش بغات تبيّن لوزير المالية بأنها جات من جيهتو ضد مصطفى بيتاس اللي بعيد هو على المشاكل ومعمرو ادخل فشي صراعات مع البرلمانيين ديال “الحمامة”، لكن هاد البرلمانية ديما منوضة ليهوم الصداع فالفريق وكانت دخلات فحرب مع الرئيس ديالها فالفريق توفيق كاميل. هاد البرلمانية كانو أحزاب كثيرة طلبو منها تمشي فحالها. حقاش السيدة ديما منوضة ليهوم الصداعات وكتلاقي السلوكة بين السياسيين وكتبقا تفرج فالتالي. دبا حسب مصدر “كود” كولشي عارفها فالفريق وكولشي مبعد عليها. هاد البرلمانية كانت نجحات فاللائحة الوطنية ففاس ومضربت لا تمارة لا والو. معروف شكون ضرب تمارة باش نجحات. هي لقاتها واجدة. دبا عارفة راسها مغاديش ترجع تطلع برلمانية ناضت تهاجم بيتاس باش تقضي شغالها من وزير المالية. لكن الوزير بنشعبون معندوش مع هادشي وعارف كولشي ومغاديش يدخل راسو فهاد التخربيق. 
“كود” جابت شكون هي البرلمانية التجمعية اللّي هاجمات على بيتاس وها الخلفيات ديال كولشي وها علاش تطردات من أحزاب أخرى قبل متمشي للحمامة